EUROPOS SĄJUNGOS TARNAUTOJŲ TEISMO (trečioji kolegija) SPRENDIMAS
2014 m. birželio 25 d.
Byla F‑119/12
Stephanie Sumberaz Sotte-Wedemeijer
prieš
Europos policijos biurą (Europolas)
„Viešoji tarnyba – Europolo personalas – Europolo konvencija – Europolo personalo nuostatai – Sprendimas 2009/371/TVR – KTĮS taikymas Europolo pareigūnams – Terminuotos laikinojo tarnautojo sutarties nepratęsimas – Atsisakymas sudaryti neterminuotą laikinojo tarnautojo sutartį“
Dalykas:      Pagal SESV 270 straipsnį pareikštas ieškinys, kuriuo S. Sumberaz Sotte-Wedemeijer prašo panaikinti 2012 m. balandžio 3 d. Europos policijos biuro (Europolo) sprendimą nepratęsti neterminuotam laikotarpiui jos terminuotos laikinosios tarnautojos sutarties, kuri turėjo baigtis 2012 m. gegužės 13 d.
Sprendimas:      Atmesti ieškinį. S. Sumberaz Sotte-Wedemeijer padengia savo bylinėjimosi išlaidas ir iš jos priteisiamos Europos policijos biuro patirtos bylinėjimosi išlaidos.
Santrauka
1.      Pareigūnų ieškiniai – Išankstinis administracinis skundas – Skundo ir ieškinio suderinamumas – Dalyko ir pagrindo sutapimas – Pagrindai ir argumentai, nenurodyti skunde, bet glaudžiai su juo susiję – Priimtinumas
(Pareigūnų tarnybos nuostatų 90 ir 91 straipsniai)
2.      Pareigūnai – Principai – Teisėtų lūkesčių apsauga – Sąlygos – Aiškios valdžios institucijų garantijos
1.      Pareigūnų ieškiniuose Sąjungos teisme pateikti reikalavimai gali apimti tik prieštaravimus, paremtus tuo pačiu pagrindu, kuriuo buvo grindžiami skunde nurodytieji prieštaravimai, tačiau šie prieštaravimai Sąjungos teisme gali būti išdėstyti išsamiau, pateikiant ieškinio pagrindus ir argumentus, kurie nebūtinai buvo nurodyti skunde, tačiau glaudžiai su juo susiję.
Šiuo klausimu, pirma, kadangi ikiteisminė procedūra yra neformali, o suinteresuotieji asmenys šiame etape dažniausiai nesinaudoja advokato paslaugomis, administracija neturėtų skundų aiškinti siaurai; atvirkščiai, turėtų juos nagrinėti vadovaudamasi plačiu požiūriu ir, antra, Pareigūnų tarnybos nuostatų 91 straipsniu nesiekiama griežtai ir nepakeičiamai apriboti galimos teisminio nagrinėjimo stadijos, su sąlyga, kad teisme pareikštas ieškinys nekeičia nei skundo pagrindo, nei jo dalyko. Tačiau vis dėlto tam, kad Pareigūnų tarnybos nuostatų 91 straipsnio 2 dalyje numatyta ikiteisminė procedūra pasiektų savo tikslą, reikia, kad administracija pakankamai tiksliai žinotų prieštaravimus, kuriuos ieškovas pateikia dėl ginčijamo sprendimo.
(žr. 37 ir 38 punktus)
Nuoroda:
Pirmosios instancijos teismo praktika: Sprendimo Komisija / Moschonaki, T‑476/11 P, EU:T:2013:557, 73, 76 ir 77 punktai ir juose nurodyta teismų praktika.
2.      Teisė remtis teisėtų lūkesčių apsauga užtikrinama kiekvienam asmeniui, kurio padėtis tokia, kai matyti, jog administracija tikslios, besąlyginės ir nuoseklios informacijos iš leistinų ir patikimų šaltinių forma suteikė jam konkrečių garantijų ir pagrįstų vilčių.
(žr. 46 punktą)
Nuoroda:
Tarnautojų teismo praktika: Sprendimo Mendes / Komisija, F‑125/11, EU:F:2013:35, 62 punktas.